STAเพิ่มทุนดูโอตลาดสิงคโปร์ สยายปีกไปต่างประเทศอีกก้าว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ศรีตรังฯ มองเมืองไทยเล็กเกินไป แตกพาร์ 1 บาท เพิ่มทุนขายต่างชาติ 280 ล้านหุ้น ใช้ดูโอตลาดหุ้นสิงคโปร์ เสริมธุรกิจเมืองนอก สร้างชื่อเสียง หนุนหุ้น
นายกิติชัย สินเจริญกุล กรรมการ บริษัท ศรีตรังแอโกรอินดัสทรี (STA) เปิดเผยว่า คณะกรรมการมีมติอนุมัติเปลี่ยนแปลงมูลค่าหุ้นที่ตราไว้ (พาร์) จากเดิมหุ้นละ 5 บาท เป็นหุ้นละ 1 บาท และเพิ่มทุนจำนวน 280 ล้านบาท ทำให้มีทุนจดทะเบียนทั้งสิ้น 1,280 ล้านบาท
บริษัทจะเสนอขายหุ้นเพิ่มทุนจำนวน 280 ล้านหุ้นให้กับนักลงทุนทั่วไป (PO) และนำหุ้นไปจดทะเบียนและซื้อขายในตลาดหลักทรัพย์สิงคโปร์ (SGXST) เป็นแห่งที่สอง (ดูโอลิสติง) ทั้งนี้ราคาขายหุ้นกำหนดด้วยวิธีสำรวจความต้องการซื้อ (บุ๊กบิวดิง) แต่ต้องไม่ต่ำกว่าพาร์
“การนำหุ้น STA ไปซื้อขายในตลาดหุ้นสิงคโปร์ ซึ่งเป็นศูนย์กลางการซื้อขายยางพาราและซื้อขายหุ้นของบริษัทสินค้าโภคภัณฑ์ โดยเฉพาะบริษัทน้ำมันปาล์ม แม้จะยังมีบริษัทยางไม่มากนัก แต่เชื่อว่าต่างชาติจะสนใจหุ้น STA และคงจะให้ราคาหุ้นที่ดีกว่าตอนนี้ ทำให้เรามีทางเลือกในการระดมทุนที่สำคัญในระยะยาว ท่ามกลางผู้ถือหุ้นที่หลากหลาย พร้อมช่วยเพิ่มศักยภาพของการแข่งขัน และทำให้บริษัทเป็นที่รู้จักอย่างกว้างขวางด้วย” นายกิติชัย กล่าว
สำหรับหุ้นที่จะขายนักลงทุนต่างชาติครั้งนี้จำนวน 28% รวมกับการถือหุ้นในปัจจุบัน 10% ทำให้ต่างชาติถือหุ้นทั้งสิ้น 38% บริษัทจึงมีแผนที่จะแก้ไขข้อบังคับให้นักลงทุนต่างชาติถือหุ้นเพิ่มขึ้นจาก 40% เป็น 49%
ด้านวัตถุประสงค์การเพิ่มทุน เพื่อซื้อที่ดินในการทำสวนยางพาราเพื่อสร้างโรงงานผลิตยาง หรือซื้อโรงงานแห่งใหม่ ซึ่งโรงงานใหม่ในไทยจะเพิ่มกำลังการผลิตอีก 45 หมื่นตันในไตรมาส 3 ปีนี้ จากปัจจุบันผลิต 6 แสนตัน 
ปัจจุบันบริษัทเริ่มขยายการลงทุนไปต่างประเทศมากขึ้น ทั้งการจัดตั้งบริษัทในจีนและสร้างโรงงานในอินโดนีเซีย 
อย่างไรก็ตาม ข่าวดีของศรีตรังฯ ไม่ได้สนับสนุนให้ราคา STA ปรับตัวขึ้น แต่กลับปิดที่จุดต่ำสุด ระดับ 57.50 บาท ลดลง 5 บาท หรือ 8% 
นายกิติชัย กล่าวว่า ราคาหุ้น STA ที่อ่อนตัวลง อาจจะเกิดจากนักลงทุนเข้าใจผิดว่าหุ้นเพิ่มทุนจำนวน 280 ล้านหุ้นจะเข้าซื้อขายในตลาดหุ้นไทย ซึ่งจะกระทบต่อราคาในกระดาน และราคายางล่วงหน้าในตลาดต่างประเทศอ่อนตัวลง